Document ID: 32000R2012

Tarybos reglamentas (EB) Nr. 2012/2000
2000 m. rugsėjo 21 d.
iš dalies keičiantis 1994 m. Stojimo akto 9 protokolo 4 priedą ir Reglamentą (EB) Nr. 3298/94 dėl ekologinių taškų sistemos per Austriją vykstančioms sunkiasvorėms transporto priemonėms
EUROPOS SĄJUNGOS TARYBA,
atsižvelgdama į Europos bendrijos steigimo sutartį,
atsižvelgdama į Austrijos, Suomijos ir Švedijos Stojimo aktą, ypač į jo 9 protokolo 11 straipsnio 2 dalį ir 16 straipsnį,
laikydamasi 9 protokole numatytos tvarkos,
kadangi:
(1) 9 protokolas numato specialų sunkiasvorių transporto priemonių tranzito per Austriją režimą, pagrįstą tranzito teisių sistema (ekologiniais taškais). Ekologinių taškų paskirstymo valstybėms narėms skalė yra pateikta to protokolo 4 priede.
(2) 9 protokolo 11 straipsnio 2 dalies c punktas numato, kad Komisija priimtų atitinkamas priemones pagal to protokolo 5 priedo 3 dalį, jeigu tranzito reisų per Austriją, už kuriuos reikalaujama ekologinių taškų, skaičius kiekvienais metais daugiau kaip 8 % viršija orientacinį skaičių, nustatytą 1991 m.
(3) Protokolo 5 priedo 3 dalis pateikia taisykles, pagal kurias nustatomas patikslintas turimų ekologinių taškų skaičius, jeigu yra viršijamas etaloninis 1991 m. skaičius.
(4) Pirmiau minėtame 11 straipsnio 2 dalies c punkte nustatyta riba buvo viršyta 1999 m. Taikant 5 priedo 3 dalyje nustatytą skaičiavimo būdą sumažėtų bendras ekologinių taškų skaičius.
(5) 9 protokolas turi būti taikomas laikantis pagrindinių laisvių, nustatytų sutartimi. Dėl to būtina imtis priemonių, kurios gali užtikrinti laisvą krovinių judėjimą ir nevaržomą vidaus rinką.
(6) Jeigu numatytas sumažinti bendras ekologinių taškų skaičius būtų nustatytas 2000 metams, tuomet tokiais veiksmais, tranzitinis transportas per Austriją dėl jam padaryto neproporcingo poveikio būtų sustabdytas, nepaisant to, kokiais ketinimais ir kokiu tikslu vykstama. Dėl to bendras ekologinių taškų skaičius turėtų būti mažinamas nuo 2000 iki 2003 metų.
(7) Ekologinių taškų mažinimo proporcingumas reikalauja, kad toms valstybėms narėms, kurios daugiausia prisidėjo prie to, jog būtų viršyta 8 % riba, skiriamų ekologinių taškų skaičius būtų sumažintas siekiant užtikrinti, kad būtų laikomasi bendro numatyto sumažinti ekologinių taškų skaičiaus. Dėl to reikia patikslinti pagrindinių ekologinių taškų skirstymo valstybėms narėms tvarką.
(8) Siekiant užtikrinti veiksmingiausią esamo ekologinių taškų skaičiaus taikymą imamasi priemonių dar labiau skatinti valstybes nares, kad nepanaudotus ekologinius taškus jos sugrąžintų Komisijai perskirstyti.
(9) Intensyvesnis geležinkelio transporto naudojimas kombinuotiesiems vežimams, ypač "Rollende Landstraße" naudojimas, aplinkai daro mažesnę už kelių transporto žalą ir suteikia galimybę mažinti esamų ekologinių taškų paklausą. Neatidėliotinai turėtų būti skatinamas veiksmingesnis geležinkelio transporto naudojimas, be kita ko, peržiūrint vietų užsisakymo būdą. Tokių pastangų rezultatai turėtų būti stebimi.
(10) 9 protokolo 4 priedas ir Komisijos reglamentas (EB) Nr. 3298/94 [1] turėtų būti atitinkamai iš dalies pakeisti.
(11) Pagal 9 protokolo 16 straipsnį įkurtas komitetas nepareiškė nuomonės dėl pasiūlyme numatytų priemonių. Pagal 9 protokolo 16 straipsnio 3 dalį Komisija nedelsdama pateikia Tarybai pasiūlymą dėl priemonių, kurių turi būti imtasi,
PRIĖMĖ ŠĮ REGLAMENTĄ:
1. straipsnis
Austrijos, Suomijos ir Švedijos Stojimo akto 9 protokolo 4 priedas iš dalies keičiamas taip:
"Metai | Ekologinių taškų procentas | EU-15 ekologiniai taškai |
(1) | (2) | (3) |
2000 | 48,5 % | 11428150 |
2001 | 47,2 % | 11121897 |
2002 | 43,5 % | 10250317 |
2003 | 39,6 % | 9321531" |
2. straipsnis
Reglamentas (EB) Nr. 3298/94 šiuo reglamentu iš dalies keičiamas taip:
1. 6 straipsnio 2 dalies antroji pastraipa pakeičiama taip:
"Esant 9 protokolo 11 straipsnio 2 dalies c punkte numatytoms aplinkybėms sumažinamas ekologinių taškų skaičius. Sumažinimas apskaičiuojamas taikant 9 protokolo 5 priedo 3 punkte numatytą metodą. Tokiu metodu apskaičiuotas ekologinių taškų sumažinimas paskirstomas keleriems metams."
2. 7 straipsnyje pridedama tokia pastraipa:
"3. Kiekvienais metais Komisija praneša apie kiekvienai valstybei narei paskirtų ekologinių taškų, kuriuos vasario 1 d. buvo galima naudoti ankstesniais metais ir kurie nebuvo panaudoti bei nebuvo grąžinti Komisijai pagal 2 dalį, skaičių. Jeigu nepanaudotų ekologinių taškų skaičius sudaro daugiau kaip 2 % valstybei narei skirto ekologinių taškų skaičiaus, Komisija tokį patį ekologinių taškų skaičių atima iš valstybei narei tiems metams skirtų ekologinių taškų. Tas ekologinių taškų skaičius pridedamas prie ES tų metų rezervo."
3. Pridedamas toks straipsnis:
"14b. straipsnis
Komisija kontroliuoja Austrijos ir kitų valstybių narių veiksmus, kurių jos imasi siekdamos gerinti paslaugas, teikiamas vykstant kombinuotiesiems vežimams per Alpes. Pirmą ataskaitą Komisija parengia 2001 m."
4. D priedas pakeičiamas šiuo priedu:
"D PRIEDAS
EKOLOGINIŲ TAŠKŲ PASKIRSTYMAS 2000-2003 m.
Šalis | 2000 | 2001 | 2002 | 2003 |
I | 3789047 | 3688365 | 3401686 | 3076080 |
D | 3548525 | 3453294 | 3182073 | 2898150 |
A | 1519487 | 1476911 | 1355433 | 1274152 |
NL | 934373 | 909981 | 840560 | 750500 |
GR | 455749 | 443800 | 409792 | 366994 |
DK | 306414 | 298415 | 275649 | 246115 |
B | 240765 | 234349 | 216080 | 195793 |
UK | 64309 | 62630 | 57852 | 51654 |
S | 57042 | 55553 | 51315 | 45817 |
F | 37829 | 36841 | 34031 | 30385 |
LUX | 37829 | 36841 | 34031 | 30385 |
SF | 34986 | 34072 | 31473 | 28101 |
E | 9079 | 8842 | 8167 | 7292 |
IRL | 7566 | 7368 | 6806 | 6077 |
P | 3026 | 2947 | 2722 | 2431 |
ES REZERVAS | 382105 | 371688 | 342547 | 311605 |
IŠ VISO | 11428150 | 11121897 | 10250317 | 9321531 |
"3. straipsnis
Šis reglamentas įsigalioja jo paskelbimo Europos Bendrijų oficialiajame leidinyje dieną.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2000 m. rugsėjo 21 d.

Labels: 8
18
20